Dís wat jy baba kan doop
JY LEES NOU Dís wat jy baba kan doop
Ons het Baba & Kleuter se Facebook-ma's gevra van watter name hulle hou. Hier is die gewildstes.
As jy swanger is, gaan jy en jou maat binnekort met 'n naam vir jul nuwe baba vorendag moet kom. Dis 'n opwindende besluit, maar nie altyd 'n eenvoudige een nie. Die meeste ouers weet van die begin af watter soort naam hulle verkies – 'n Bybelse naam, familienaam, byderwetse naam, of 'n naam met betekenis.
Die belangrikste is egter dat sowel jy as jou maat met die naam tevrede is. Julle kan julle afvra of dit maklik is om te sê in die taal wat julle tuis praat en of jul vriende en veral jou kind se maats dit sal kan uitspreek en onthou.
As jy 'n naam oorweeg, is dit wys om dit eers 'n paar keer hardop te sê en te gebruik voor jy 'n besluit maak. Dit klink dalk anders as wat jy jou voorgestel het. Nog 'n ding wat jy in gedagte moet hou, is hoe jou kind oor 'n paar jaar oor sy of haar naam gaan voel. Dit bly egter julle keuse en op die ou end is dit iets waaroor julle twee gek moet wees.